Tau het nie Zuma se bedanking geëis nie, sê Jhb-ANC | Maroela Media
Johannesburgse burgemeester Parks Tau (Foto: joburg.org.za)
Die ANC in Johannesburg het ontken dat burgemeester Parks Tau versoek het dat pres. Jacob Zuma moet bedank.
Die ANC Johannesburg-streek het die "foutiewe berig" deur eNCA "ten sterkste veroordeel" oor bewerings dat Tau 'n veldtog onder ANC-takke in Johannesburg lei om Zuma se bedanking te eis, het woordvoerder Jolidee Matongo in 'n verklaring gesê.
"Die streek wil dit graag duidelik stel dat kameraad Tau nie aan die Liliesleaf-tak in die noorde van die stad behoort nie, maar hy is 'n lid van die Mzala-tak in die suide van Johannesburg. Dit moet ook duidelik gestel word dat die voorsitter by 'n Liliesleaf-takvergadering nooit versoek het dat die president moet bedank nie, en hy was ook nie betrokke in so 'n gesprek in sy kapasiteit as uitvoerende burgemeester en leier van die Johannesburgse streek nie," het Matongo gesê.
eNCA het intussen 'n regstelling gemaak in sy jongste weergawe van die berig. Daar is egter nie enige verduideliking gebied oor die bron van hul berig nie.
Tau het vroeër vandeesweek 'n onderhoud toegestaan aan eNCA-verslaggewer Thulasizwe Simelane om oor die stad se prestasie te praat terwyl sy ampstermyn tot 'n einde kom. Die gesprek het ook gehandel oor die impak daarvan op die komende plaaslike verkiesing.
"Die voorsitter is tydens die onderhoud uitgevra oor gebeure by die parlement, waarop hy dit benadruk het dat die ANC strukture in plek het vir individuele lede en takke om enige besware te opper wat hulle moontlik mag hê. Die Johannesburgse streek is vol vertroue in ons voorsitter as 'n gedissiplineerde lid van die ANC," het Matongo bygevoeg.
. . . nog 'n gat omswaaier!
Seker gedreig dat hy sy vey dalaris gaan verloor
Sy vet salaris
Dit beteken as jy n gedissiplineerde lid van die anc is stem jy saam met die meerderheid, al weet jy dis verkeerd om bedrog te pleeg ,steel en om te lieg en te bedrieg en die lands wette te verontagsaam.